
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr. 108/2004 privind unele măsuri pentru relansarea economică a S.C. “LAMINORUL”– S.A. Brăila, cu care comisia noastră a fost sesizată în fond cu adresa Biroului Permanent nr.  P.L.-X 85 din 14 martie 2005.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea 
Ordonanţei de urgenţă a Guvernului nr. 108/2004 
privind unele măsuri  pentru relansarea economică a 
S.C. „LAMINORUL”– S.A. Brăila
Cu adresa nr. P.L.-X 85 din 14 martie 2005, Biroul Permanent conform art.89 şi 108 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr. 108/2004 privind unele măsuri pentru relansarea economică a S.C. „LAMINORUL”– S.A. Brăila.
La întocmirea raportului s-au avut în vedere avizele Consiliului Legislativ, Comisiei juridice, de disciplină şi imunităţi şi Comisiei pentru politică economică, reformă şi privatizare.
Prezentul proiect de Lege are ca obiect de reglementare  crearea cadrului legal pentru acordarea de către Autoritatea pentru Valorificarea Activelor Statului, în calitatea sa de acţionar al acestei societăţi, a unui împrumut în limita sumei de 95 miliarde de lei în condiţiile prezentate mai jos.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor: domnul Bodu Sebastian – secretar de stat la Ministerul Finanţelor Publice şi domnul Gyerko Laszlo – vicepreşedintele Autorităţii pentru Valorificarea Activelor Statului.
La lucrările comisiei au participat  25  deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 7 martie 2005.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
Prezentul proiect de Lege a fost dezbătut în şedinţele din data de 23.03.2005 şi 30.03.2005.
În cursul dezbaterilor domnul deputat Popeangă Petre – Grupul Parlamentar PRM – a propus respingerea ordonanţei.
În şedinţa din data de 30.03.2005 comisia, cu unanimitate de voturi, propune respingerea proiectului de Lege pentru aprobarea Ordonanţei de urgenţă a Guvernului nr. 108/2004 privind unele măsuri pentru relansarea economică a S.C. „LAMINORUL”– S.A. Brăila.
Pentru a susţine hotărârea de respingere prezentam mai jos condiţiile acordării împrumutului de 95 miliarde lei pentru S.C. “LAMINORUL” - S.A. Brăila.

Prin O.U.G. nr. 108/16.11.2004 privind unele masuri pentru relansarea economica a societăţii comerciale ”LAMINORUL” - S.A.  Brăila, publicata in Monitorul Oficial al României nr. 1103 din 25.11.2004, Guvernul României a hotărât sa acorde prin intermediul AVAS un împrumut rambursabil S.C. “LAMINORUL” - S.A. Brăila. Împrumutul era necesar pentru rezolvarea imediata a problemelor sociale ce ar fi decurs dintr-o eventuala lichidare a SC “LAMINORUL” - S.A. Brăila, acesta confruntându-se pe parcursul ultimilor 4 ani cu o situaţie economico-financiara deosebit de grea.

Consiliul Concurentei a solicitat Autoritarii pentru Valorificarea Activelor Statului (denumita in continuarea AVAS), prin adresa nr. C.C/2662/17.12.2004, informaţii privind sprijinul financiar acordat SC “LAMINORUL” - S.A. Brăila, având dubii asupra caracterului de ajutor de stat a acestei masuri. Sprijinul financiar consta intr-un împrumut rambursabil in limita sumei de 95 miliarde lei, pentru o perioada de 3 ani, cu o perioada de gratie de 12 luni, cu o rata a dobânzii la nivelul dobânzilor medii practicate de instituţiile de credit pentru creditele acordate clienţilor nebancari.

Deoarece AVAS nu a furnizat informaţii relevante privind acest caz, Consiliul Concurentei s-a autosesizat in vederea evaluării sprijinului financiar acordat de AVAS societăţii comerciale “LAMINORUL” - S.A. Brăila.

Întrucât intenţia AVAS de acordare a sprijinului financiar S.C. “LAMINORUL” - S.A. S.A. Brăila, nu a fost notificata in conformitate cu prevederile art. 6 alin (1) din Legea nr. 143/1999 privind ajutorul de stat, cu modificările si completările ulterioare, prin nota comuna a Direcţiei Autorizare Ajutor de Stat si a Direcţiei Juridic-Contencios, înregistrata sub nr. 2718/31.12.2004, s-a propus declanşarea unei investigaţii din oficiu in cazul masurilor de sprijin financiar acordat S.C. “LAMINORUL” - S.A. Brăila de către AVAS., având ca obiect analiza caracterului de ajutor de stat si a compatibilităţii măsurii de sprijin financiar instituita in baza O.U.G. nr. 108/2004 privind unele masuri pentru relansarea economica a Societăţii Comerciale “LAMINORUL” - S.A. Brăila.

Sprijinul financiar acordat de către AVAS a creat un avantaj economic S.C. “LAMINORUL” - S.A. Brăila, împrumutul fiind contractat in condiţii preferenţiale (diferite de cele ale pieţei financiare), întrucât societatea nu ar fi fost capabila sa-l obţină de la nici o instituţie de credit. Acest lucru nu era posibil din cauza situaţiei economico-financiare precare a societăţii. Precizam ca obiectivul sprijinului financiar a fost menţinerea forţei de munca intr-o zona care se confrunta cu o rata mare a şomajului, in judeţul Brăila  este de 8,5%, fiind mai mare decât rata medie a şomajului pe tara (6,8%).

Conform art. 4 din Regulamentul privind ajutorul de stat pentru salvarea si restructurarea firmelor in dificultate, dispoziţiile acestuia nu se aplica întreprinderilor din sectorul siderurgic. Rezulta ca ajutorul pentru salvarea si/sau restructurarea unei întreprinderi siderurgice in dificultate nu est permis, S.C. “LAMINORUL” - S.A. Brăila este recunoscuta pentru producerea şi comercializarea profilelor mijlocii si uşoare, oţelului beton, sârmei trefilate şi a barelor trase.
Interzicerea ajutorului de stat pentru salvarea si/sau restructurarea unei companii siderurgice are in vedere particularităţile sectorului siderurgic din România si angajamentele asumate de România fata de Comunităţile Europene si statele membre ale acestora cu privire la acordarea de ajutor de stat in acest sector prin Protocolul 2, anexa la Acordul European.

In cadrul negocierilor cu Uniunea Europeana, România s-a angajat ca nu va acorda ajutor de stat pentru restructurare in sectorul siderurgic peste nivelul prevăzut in Strategia de restructurare a industriei siderurgice din România, aprobata de Guvernul României prin H.G. nr.55/13.01.2005, unde S.C. “LAMINORUL” - S.A Brăila nu este inclusa in lista societăţilor beneficiare de ajutor de stat pentru restructurare, prevăzuta in aceasta.

In aceste condiţii se constata următoarele :

a) ajutorul de stat este ilegal întrucât AVAS a acordat ajutorul fără a fi notificat si autorizat Consiliul Concurentei, potrivit art. 3 din Legea nr.143/1999 privind ajutorul de stat, cu modificările si completările ulterioare ;

b) este interzis de Regulamentul privind ajutorul de stat pentru salvarea şi restructurarea firmelor în dificultate şi de Protocolul 2 privind produsele CECO, anexa la Acordul european instituind o asociere între România, pe de o parte şi Comunităţile Europene şi statele membre ale acestora, pe de altă parte;

c) împrumutul a fost acordat S.C. “LAMINORUL” - S.A. Brăila in condiţii preferenţiale, întrucât nici o banca comerciala nu ar fi fost dispusa sa ofere societăţii un împrumut in condiţii similare – pentru o perioada de 3 ani, cu un termen de gratie de 12 luni atât pentru rata de capital, cat si pentru dobânda.

În aceste condiţii Consiliul Concurentei, in baza prevederilor Deciziei nr. 54/23.03.2005, a transmis Autorităţii pentru Valorificarea Activelor Statului să ia masuri pentru recuperarea ajutorului de stat acordat S.C. “LAMINORUL” -  S.A. Brăila in condiţiile legii. Cu adresa nr. 7570/30.03.2005, AVAS confirma ca se va supune Deciziei Consiliului Concurentei.

	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş

             Bărdiţă Mariana       

